Ilmoitus, joka perustuu yleisen televerkon operaattoreiden (PTO) toimilupia koskevan muutossuunnitelman 1 osan 2 ehtoon 22.10(a) sekä televiestintäpalvelujen (TSL) ja tavanomaisen kansainvälisen puheensiirron jälleenmyyntipalvelujen (ISVR) tarjoamiseen puhelinvaihdejärjestelmien avulla oikeuttavia luokkatoimilupia koskevan muutossuunnitelman 1 osan 2 ehtoon 26.10(a)

(2001/C 321/04)

TÄMÄ ILMOITUS KORVAA LONDON GAZETTE- JA EDINBURGH GAZETTE -LEHDESSÄ PERJANTAINA 5. LOKAKUUTA 2001 JULKAISTUN ILMOITUKSEN, JOKA OLI MYÖS MÄÄRÄ JULKAISTA MUTTA JOTA EI KUITENKAAN JULKAISTU SAMANA PÄIVÄNÄ BELFAST GAZETTE -LEHDESSÄ.

SÄÄNNELLYT LISÄMAKSULLISET PALVELUT

1. Televiestintähallinnon pääjohtaja (jäljempänä "pääjohtaja") antoi 14. syyskuuta 2001 vuoden 1984 televiestintälain, sellaisena kuin se on muutettuna vuoden 2000 sähköisen viestinnän lailla (Electronic Communications Act, jäljempänä "viestintälaki"), 12 kohdan 2 alakohdan mukaisen ilmoituksen ehdotetuista muutoksista toimilupiin. Muutokset koskevat kaikkia toimilupia, jotka kauppa- ja teollisuusministeri (jäljempänä "ministeri") on myöntänyt aikavälillä 22. kesäkuuta 1984 - 29. elokuuta 2001 viestintälain 7 kohdan nojalla televiestintäjärjestelmien hallinnoimiseen sellaisille oikeussubjekteille, jotka hän on nimennyt erillisellä määräyksellä viestintälain 9 kohdan mukaisesti yleisiä televiestintäjärjestelmiä hallinnoiviksi oikeussubjekteiksi. Kyseisiin toimilupiin viitataan jäljempänä ilmaisulla "PTO-toimiluvat".

2. Ministeri antoi 1. lokakuuta 2001 viestintälain 7 kohdan 12 ja 13 alakohdan mukaisen ilmoituksen ehdotuksesta peruuttaa televiestintäpalvelujen (Telecommunications Services) ja tavanomaisen kansainvälisen puheensiirron jälleenmyyntipalvelujen (International Simple Voice Resale Services) tarjoamiseen puhelinvaihdejärjestelmien avulla oikeuttavat luokkatoimiluvat (jäljempänä "TSL- ja ISVR-toimiluvat") ja aikomuksesta myöntää uudet TSL- ja ISVR-toimiluvat.

3. PTO-, TSL- ja ISVR-toimilupiin ehdotettujen muutosten tarkoituksena on laajentaa määritelmää siitä, minkä tyyppiset lisämaksulliset palvelut (Premium Rate Services) voisivat kuulua PTO-toimilupien piiriin. Määritelmää laajennettaisiin korvaamalla nykyinen "säänneltyjen palvelujen" (Controlled Services) määritelmä "säänneltyjen lisämaksullisten palvelujen" (Controlled Premium Rate Services) määritelmällä. Ehdotuksella vahvistetaan lisämaksullisten palvelujen sääntelyjärjestelmää, jotta mahdolliseen laajempaan valikoimaan lisämaksullisia palveluja (muihinkin kuin pelkkiin reaaliaikaisiin lisämaksullisiin palveluihin) voitaisiin soveltaa pääjohtajan hyväksymää säännöstöä.

4. Ehdotetuissa muutoksissa korvataan PTO-toimilupien nykyinen ehto 22 (säännellyt palvelut) uudella ehdolla 22 (säännellyt lisämaksulliset palvelut). Samalla tavoin korvataan TSL-ja ISVR-toimilupien nykyinen ehto 26 uudella ehdolla 26 (jonka määräykset ovat samoja kuin ehdotetussa uudessa PTO-toimilupien ehdossa 22). Jäljempänä viitataan ehdotetun PTO-toimilupien ehdon 22 alakohtiin, mutta viittaukset liittyvät yhtä lailla myös ehdotetun TSL- ja ISVR-toimilupien ehdon 26 vastaaviin alakohtiin.

5. Ehdotetun muutoksen teksti ja sen vaikutukset on esitetty 24. heinäkuuta 2001 julkaistussa Oftelin lausunnossa "Regulation of Premium Rate Services: Licence Modification" (Lisämaksullisten palvelujen sääntely: toimilupien muuttaminen). Ehdotetut muutostekstit kokonaisuudessaan ja lakisääteinen ilmoitus ovat saatavilla Oftelin verkkosivuilla (www.oftel.gov.uk), ja ne voi pyytää myös jäljempänä ilmoitetusta osoitteesta Gabrielle Dakhamalta (puhelin: (44-207) 634 87 35, sähköposti: gabrielle.dakhama@oftel.gov.uk).

6. Ehdotetussa ehdossa 22.9 edellytetään, että pääjohtaja vahvistaa palvelulle kokonais- tai aikaperusteisen hinnan taikka molemmat, joiden perusteella voidaan määrittää, onko palvelu säännelty lisämaksullinen palvelu. Kokonais- tai aikaperusteisen hinnan ylittyminen merkitsee, että palvelu on säänneltyjen lisämaksullisten palvelujen määritelmää koskevan ehdon 22.11(a)(iii)(A) mukainen.

7. Päätösmenettely on esitetty ehdotetussa ehdossa 22.10. On kuitenkin huomattava, että lopullinen päätös riippuu tietenkin lakisääteisten lausuntokierrosten tuloksista ja siitä, tehdäänkö PTO-toimilupiin lopulta ehdotetut muutokset ja onnistuuko TSL- ja ISVR-toimilupien peruuttaminen ja uudelleen myöntäminen. Tämän ilmoituksen sisältöä koskeva lausuntokierros ei sido pääjohtajaa ehdotettujen muutosten suhteen eikä ministeriä TSL- ja ISVR-toimilupien peruuttamisen ja uudelleenmyöntämisen suhteen.

8. Ehdotetussa PTO-toimilupien ehdossa 22.10(a) sekä ehdotetussa TSL- ja ISVR-toimilupien ehdossa 26.10(a) yksityiskohtaisesti esitetyn menettelyn mukaisesti pääjohtaja ilmoittaa edellä tarkoitettujen toimilupien haltijoille, muille asianomaisille sekä ICSTIS-komitealle (Independent Committee for the Supervision of Standard of Telephone Information Services) harkitsevansa palvelun kokonaishinnaksi 10 penceä ja aikaperusteiseksi hinnaksi 10 penceä minuutilta. Toisin sanoen palvelun kokonaishinnan on oltava yli 10 penceä tai aikaperusteisen hinnan on oltava yli 10 penceä minuutilta, jotta se vastaisi säänneltyjen lisämaksullisten palvelujen määritelmää sellaisena kuin se on esitetty PTO-toimilupien ehdossa 22.11(a)(iii)(A) ja vastaavasti TSL- ja ISVR-toimilupien ehdossa 26.11(a)(iii)(A).

9. Kyseistä hintaa ehdottaessaan pääjohtaja on ottanut huomioon PTO-toimiluvan haltijoiden lisämaksullisten puhelujen voimassa olevat vakiohinnat. Lisämaksullisia puheluja on saatavilla hintaan, joka on alle 10 penceä puhelulta tai alle 10 penceä minuutilta, mutta pääjohtaja huomauttaa, että tämä ei kuitenkaan ole yleinen käytäntö, vaan suurin osa lisämaksullisista puheluista tarjotaan hintaan, jonka on yli 10 penceä puhelulta tai yli 10 penceä minuutilta.

10. Pääjohtaja antaa tämän ilmoituksen TSL- ja ISVR-toimilupien haltijoille sekä muille asianomaisille julkaisemalla sen London Gazette, Belfast Gazette ja Edinburgh Gazette -lehdissä sekä Euroopan yhteisöjen virallisessa lehdessä.

11. Pääjohtaja pyytää esittämään kommentteja tässä ilmoituksessa ehdotetusta kokonaishinnasta ja aikaperusteisesta hinnasta. Kommentit on toimitettava osoitteeseen Gavin Daykin, Regulation of PRS Consultation, Numbering Unit, Oftel, 50 Ludgate Hill, London EC4M 7JJ (puhelin: (44-207) 634 53 38, sähköposti: gavin.daykin@oftel.gov.uk) viimeistään 9. marraskuuta 2001.

12. Tämän jälkeisinä 14 päivänä voidaan ottaa kantaa ehdotetussa uudessa ehdossa 22.10 esitetyn menettelyn mukaisesti toimitettuihin kommentteihin. Kommentteja koskevat huomiot on esitettävä viimeistään 23. marraskuuta 2001. Tämän jälkeen pääjohtaja laatii päätösluonnoksen ja perustelut sekä pyytää esittämään lisäkommentit viimeistään 14 päivää ennen lopullista päätöstä. Kuten edellä todettiin, lopullinen päätös riippuu siitä, tehdäänkö PTO-, TSL- ja ISVR-toimilupiin lopulta ehdotetut muutokset.

13. Luottamuksellinen aineisto on selvästi sellaiseksi merkittävä ja toimitettava erillisenä liitteenä. Kaikki Ofteliin toimitetut kommentit ja vastalauseet, luottamukselliseksi merkittyä aineistoa lukuun ottamatta, annetaan Oftelin tutkimusyksikölle tarkasteltaviksi.